Huiseienaar skiet een dood, wond tweeArgieffoto (Foto: imgkid.com) ŉ Inwoner van Germiston aan die Oos-Rand het Donderdagmiddag ŉ man doodgeskiet en twee gewond wat glo op sy huis wou toeslaan. Kapt. Kay Makhubele, provinsiale polisiewoordvoerder van Gauteng, het aan Maroela Media gesê vier gewapende mans het omstreeks 13:00 op die inwoner se huis in Coralweg in Primrose toegeslaan. “Die huiseienaar was in sy huis ten tyde van die voorval. Die verdagtes het met ŉ voertuig daar opgedaag en toegang tot die perseel verkry deur die hek met hul voertuig oop te stamp,” het Makhubele gesê. Die inwoner het die geraas gehoor en ondersoek ingestel. Hy het die gewapende mans in sy erf gesien, sy vuurwapen gegryp en op die mans losgebrand. “Een verdagte is noodlottig gewond. Een is kritiek gewond en onder polisiebewaking na ŉ hospitaal geneem. Nog ŉ verdagte is gewond, maar hy en die ander verdagte het teruggeklim in hul voertuig en met leë hande gevlug.” Russel Meiring, woordvoerder van ER24, het gesê paramedici het een van die mans wat geskiet is in die pad aangetref en een in die oprit na die huis. Albei is vermoedelik in hul 20’s en is verskeie kere geskiet. Die polisie het beslag gelê op twee ongelisensieerde vuurwapens wat in die verdagtes se besit gevind is. Die twee verdagtes wat gevlug het, is steeds soek. Die inwoner is ongedeerd. Die Primrose-polisie ondersoek ŉ saak van poging tot huisroof, poging tot moord en doen ŉ geregtelike doodsondersoek.